Nuusbrief - 7 Mei 2021
Daar is 'n baie fyn balans en klein verskil tussen alles in hierdie lewe.
Dié insiggewende woorde het ek jare gelede raakgelees, en hoewel ek nie meer kan onthou wie dit geskryf het nie, het dit onlosmaaklik deel geword van my daaglikse waarnemingsproses asook my eie optrede.
Daar is myns insiens 'n fyn lyn wat onsigbaar getrek word in die klein verskil tussen goed en sleg (voorbeeld: dis goed dat 'n mens jou kind wil beloon vir goeie werk, maar sleg as hy/sy net vir jou, en nie vir sy/haar eie goedkeuring nie, werk), tussen waar en onwaar; tussen opregtheid en valsheid... en die kuns, glo ek, is om 'n mate van balans hiervoor te probeer vind.
In die skoollewe (en ons almal se werklewe!) geld dieselfde reëls: daar is 'n fyn, fyn balans tussen korrek of té korrek optree; om vinnig te werk, of té vinnig te werk. Ons oumas het hoeka gewaarsku dat alles met 'n 'te' gewoonlik verkeerd is.
Want voor eerste pouse om tienuur, het ons (wéér) klaar van die wa afgeval; hel ons weegskaal oor na die een kant toe omdat ons te maklik vergeet van die alternatief. En die rede hoekom daar 'n alternatief is.
Daarom is dit nodig dat ons hier aan die begin van 'n nuwe kwartaal vir mekaar sê: Dis nou back to basics en daarvoor het ek 'n tweede-kwartaal-plan nodig. Goed of sleg, waar of onwaar; nodig of onnodig - in alles hét ek 'n keuse… en beslis balans nodig.
Groet mekaar vriendelik in die oggend. Tree so op dat mense jou vriendelik wil groet in die oggend. Wees betyds vir skool en werk. Bly later as dit moet. Lag vir jou nalatigheid soms. Moenie as nalatig bekendstaan nie. Gee jou maat of kollega se pen terug waarna jy vinnig gegryp het toe jy dringend iets moes neerskryf. Vergewe jou maat of kollega as hy per ongeluk vergeet het om jou pen terug te gee toe hy dringend iets moes neerskryf.
Sê jou sê by vergaderings en in die klas. Diplomasie dui meestal op emosionele intelligensie. Let op jou taalgebruik. Gebruik jou taal. Bou vriendskappe. Vermy alliansies. Respekteer jou medeskoliere. Dwing respek af deur jou optrede. Stel altyd 'n goeie voorbeeld. Volg altyd goeie voorbeelde na. Bly beskeie na sukses. Beskeie bydraes lei nie tot sukses nie. Moenie mekaar lelik uitdaag nie. Daag jouself gedurig uit. Besef die hiërargiese grense en beperkinge in die skool. Drome word slegs waar as jy deur jou eie grense kan breek. Wees lojaal teenoor jou skool. Lojaliteit is ongelukkig nie al vereiste van skooltrots nie. Wees baie beslis oor jou standpunte. Wees baie beslis oop vir ander se standpunte.
Behou die eenvoud in alle situasies. Onnodige ingewikkeldheid is te ingewikkeld om vol te hou. Werk aan jou swakpunte. Werk veral aan jou sterkpunte. Luister goed na opbouende kritiek. Luister krities na afbrekende woorde. Behou jou geloofwaardigheid in alles wat jy sê. As vriende jou woord eers betwyfel, is die enigste waarheid die feit dat als moontlik 'n leuen kan wees. Wees anders. En bly tog altyd dieselfde. Gun ander die ruimte om hul persoonlikheid en identiteit uit te leef. Moenie jou persoonlikheid en identiteit op ander afdwing nie.
Moenie gaan lê na teleurstelling nie. Moenie op jou louere rus na sukses nie. Tree met integriteit op. Moet ook nie vir jouself jok nie. Probeer altyd die probleem oplos. Verhoed dat jy die probleem raak wat ander moet probeer oplos. Gee honderd persent vir jou skool en werk. En tweehonderd persent vir jou geliefdes.
Aanvaar die uitdaging om aan die begin van 'n nuwe kwartaal ook jou weegskaal min of meer in die middel te laat balanseer. Sterkte!
JVR-FLIEKAAND: WOENSDAG, 12 MEI (Kom ons hou duimvas!)
Kaartjies vir leerders en ouers/voogde kan via Karri gekoop kan word.
Leerders en ouers moet asseblief by die parkeerarea (by Zama) aanmeld waarna hulle met busse (vanaf 17:00-18:15) na die boonste rugbyveld vervoer word. Geen ouer/voog moet leerders by die veld kom aflaai nie, as gevolg van die beperkte parkering bo.
Leerders en ouers sal dan na afloop van die fliekaand (20:30) vanaf die rugbyveld na die skool toe vervoer word.
Ons het vandag ons DERDE verrykingsperiode gedurende register geniet om ons waardegedrewe onderrigprogram voort te sit.
Ek vra ons ouers/voogde se ondersteuning in hierdie proses ook.
Gesels met u kind oor ons JvR-waardes: Integriteit, Respek, Eerlikheid, Trots, Betroubaarheid, Regverdigheid, Medemenslikheid, Volharding, Verantwoordelikheid.
Kyk hier na die Powerpoint wat vanoggend behandel is.
NUWE SKOOLBERADER: ALBERT KEET
Mnr. Albert Keet het hierdie week as skoolberader by ons aangesluit. Hy is op Dinsdae en Donderdae vanaf 10:30 tot 14:30 beskikbaar om met ons leerders te werk.
Indien u graag 'n afspraak vir u kind wil bespreek, is u welkom om 'n e-pos te stuur na berader@janvanriebeeck.co.za.
Detensiesessies sal voortaan vir alle grade op Vrydae vanaf 14:15 tot 15:15 plaasvind. 100 strafpunte is gelykstaande aan 'n uursessie en indien 'n leerder meer as 100 punte verdien het, sal hy/sy 'n daaropvolgende Vrydagsessie moet bywoon.
Ouers/Voogde sal weekliks op Woensdae 'n brief ontvang met die besonderhede rondom die oortredings en ons sal ook 'n SMS aan u stuur. Teken asseblief die strokie en stuur dit saam met u kind terug na die graadhoof.
SELFONE EN KLETSGROEPE
Ek doen 'n dringende beroep op u om te verseker dat u kind aan geen "amptelike" Jan van Riebeeck-klasgroep op Whatsapp of enige ander platform behoort nie.
Die skool kan nie die inhoud van dié groepe beheer nie en wil daarom nie hê dat enige leerder aan hierdie soort groep behoort nie. Alle amptelike inligting word op Google Classroom onder die graadgroep gelaai en daarom is daar nie 'n nodigheid vir verdere klasgroepe nie.
SKOOLKALENDER: KWARTAAL 2
Die datums vir die kwartaal is by hierdie skakel beskikbaar: https://janvanriebeeck.co.za/kalender/
ME. ILSE PAUW-BOEKSKENKING'
n Hartlike dank aan Ilse Pauw, gewese Engelsonderwyseres by Laerskool Jan van Riebeeck en ma van Christoff en Theodore Pauw, vir die reuse en welkome boekskenking van haar seuns se jeugboeke.
Die byvoeging van die groot aantal nuwe Engelse jeugboeke is 'n welkome toevoeging tot die biblioteek se verouderde Engelse fiksieafdeling.
Die flukse en vrolike gr. 9- en 10-biblioteekassistente wat gister gehelp uitsorteer en uitpak het, laat 'n mens dink aan CJ Langenhoven se gedig:
Dis die smorende vuur wat swaarkry en tog nie die kos kan gaarkry. Dis die vrolike vlam wat klap en kraak dis hy wat sy taak tot vermaaklikheid maak en sy swaarkry met lekkerkry klaarkry. C.J. Langenhoven (Sagmoedige Neelsie)
Ons nooi alle Jan van Riebeeckers en hul ouers/voogde uit na 'n besondere Hemelvaartdiens volgende Donderdagoggend, 13 Maart, om 7:15 in die NG Gemeente Tamboerskloof in Upper Unionstraat. Leerders sal in 'n groep stap om weer om 8:00 terug te wees by die skool.
Ons beplan 'n reeks kort kursusse waarin ons leerders puik nuwe lewensvaardighede gaan aanleer.
TANNIE KATINKA SE TAFEL- EN ANDER MANIERE (hedendaagse etiket)
Tannie Katinka is 'n lieflike 80-jarige tannie wat 'n passie het om hierdie juweeltjies met ons Jan van Riebeeckers te deel!
'n Kursus van dié aard wat vir ons jongmense beplan word, sal baie informeel, selfs gemoedelik en met veel humor aangebied moet word. Die wêreld waarin ons ons in 2021 bevind, is nie dieselfde as in 1920 nie - heelwat reëls vir goeie gedrag wat "daardie tyd gegeld het", is nie meer vandag van toepassing nie. Die woord "reëls" word vandag in elk geval vermy. Tannie Katinka verkies persoonlik om die term "voorstel" of "voorskrif" te gebruik. En vir elke "voorskrif" MOET daar 'n rede wees; dit moet nie sommer net bestaan omdat iemand om een of ander rede en op een of ander tydstip daarop besluit het nie...
Tafelmaniere, wat alles kan insluit wat aan tafel gebeur: van tafel dek tot hoe om 'n mes vas te hou
Hoe om iemand voor te stel en hedendaags aan te spreek
Bedagsaamheid teenoor ouers, onderwysers, werkers, en ander
Selfoon en sosiale media-maniere
Briewe, whatsapp en SMS-boodskappe
Verliefdes se gedrag in openbare plekke
Enige vrae wat ons Jan van Riebeeckers het, behoort breedvoerig deur tannie Katinka beantwoord te word.
Kursusfooi: R200 per leerder; 4 uur-kursus (minimum van 10 leerders per groep)
Ons gee nog geleentheid tot Woensdag, 12 Mei, vir belangstellendes om in te skryf vir dié besondere kursus.
Ons personeel het met 'n vaart weggespring die week en baie akademiese werk is afgehandel. Moedig asseblief u kind aan om getrou sy/haar huiwerk te doen en om nie agter te raak nie. Die mini-eksamen begin voorlopig op 17 Junie en die rooster sal binnekort beskikbaar wees.
Dankie ook aan al die ouers/voogde wat ons onderwysers tydens die oueraand besoek het om oor die vordering van u kind te gesels.
U is welkom om die onderwysers via e-pos te kontak indien u nog verder oor u kind se vordering wil gesels.
Cambridge IGCSE/AS Level
Ons het op 23 April 'n uitnodiging aan ouers gestuur vir leerders wat kwalifiseer om in te skryf vir die Cambridge-program.
Ons herinner u graag om die Cambridge IGCSE/A Level-aansoekvorms teen eerskomende Maandag, 10 Mei, aan me. Meyer te e-pos.
Leerders wat nie by die skool aansoek doen om IGCSE of AS-vakke te neem nie, val buite die skool se verantwoordelikheid. Sodanige leerders is privaatkandidate en hul ouers tref dus alle reëlings, ook wat eksamens betref, self.
Enige navrae kan aan sonet.meyer@janvanriebeeck.co.za gerig word.
Jan Stap: Leeukop
Saterdag, 8 Mei
Leerders wat saam stap, registreer by Francois Roux en Sophia Pienaar.
Vervoer: 8:00 vanaf parkeerarea. Ons sal teen 12:00 terug wees.
MR Vergadering: Dinsdag, 11 Mei vanaf 6:30 tot 7:30
Sportkapteine-opleiding: Woensdag, 12 Mei vanaf 6:30 tot 7:30
Alle spankapteine ontmoet in me. Steyn se klas.
Die opleiding word deur Elna Engelbrecht en Gregory Barends aangebied.
Baie dankie aan al die ouers wat gisteraand kom saamkuier het. Ons maak later vanjaar weer so - en hopelik speel die weer ook saam!
Tiaan Swanepoel en Claudia Stipp het puik agtergrondmusiek verskaf - die twee het almal beïndruk met hul wonderlike talent! Dankie ook aan Liam Stevens en JJ Swartbooi wat die klank behartig het. Gregory Barends en Ashanti van Eeden het ook hul goed van hul taak gekwyt met die siftingsproses van die ouers wat kom kuier het. Baie dankie aan al dié staatmakers!
Welkom terug aan al ons koshuisleerders - ons glo jul het die kort vakansie by die huis ook baie geniet!
Ons sien uit na die koshuis-innaweek propvol aktiwiteite: 21 – 23 Mei.
Ons is trots op ons Jan van Riebeeckers wat so entoesiasties aan sport deelneem!
Hier is die wintersportprogram nadat dit so effe aangepas is aan die begin van die kwartaal.
Ons wil Nadia van Antwerpen en die WP-o/19-vrouetoutrekspan gelukwens met hul oorwinning in die nasionale toutrekkompetisie! Dit beteken Nadia is nou 'n trotse Suid-Afrikaanse toutrekker en sy sal ons land aan die einde van 2021 in toernooie in Spanje verteenwoordig. Ons is baie trots op jou, Nadia!
Damian Bosch het aan die einde van April aan die Universiteit van Stellenbosch se universiteitstydrenne deelgeneem.
Hy kon daarin slaag om 'n 3de plek in die 800m te behaal in 'n tyd van 1:57,6 en in die 400m het hy die 2de plek behaal in 'n tyd van 51,8.
Franco Symington (graad 12) het aan die Suid-Afrikaanse Jagters Wes-Kaap se provinsiale streekskietkompetisie deelgeneem as junior o/18-skut. Hy het in die drie items waaraan hy deelgeneem het (50m-posliga, 25m-handwapenposliga en beperkte slotaksie), die eerste plek behaal. Knap gedaan, Franco!
Ons het hierdie week ons nuwe bergfietsbaan in gebruik geneem! Dit is werklik groot pret om op dié nuwe baan te ry en ons glo dit gaan ons fietsryprogram 'n definitiewe hupstoot gee. Baie dankie aan mnr. Siegfried Rousseau vir al sy tyd en energie wat hy in dié projek gestort het - ons is jou baie dank verskuldig! Ons hoop werklik dat dit ons gemeenskap vir nog baie jare sal bedien.
Ons beplan ook 'n amptelike openingsgeleentheid vir 5 Junie. Teken solank die datum aan en hou die spasie dop vir meer inligting volgende week.
Die Spur-skoleliga begin:
22 Mei: Bloemendal
31 Julie, 14 Augustus en 11 September: venue sal bevestig word.
Ons eerste tafeltennisoefeninge skop eerskomende Woensdag af. Ons is opgewonde oor die groot belangstelling in hierdie nuwe sport!
Ons het 'n seuns- en dogterspan in die skoleliga ingeskryf:
18 Mei by Laerskool Tableview
Seuns teen Curro CC
Dogters teen Brackenfell
25 Mei by Hoërskool Fairmont
Seuns teen Fairmont 3
Dogters teen Edgemead
1 Junie by Laerskool Tableview
Seuns teen Settlers 2
Dogters teen Fairmont
Seuns by Brackenfell teen Brackenfell 2
Dogters by Hoërskool Fairmont teen Fairmont 2
15 Junie by Edgemead
Seuns teen Edgemead 2
Dogters teen Curro CC
Ons wil graag vir Gawie en Karin Yssel bedank vir die skenking van 'n tafeltennisstel - ons waardeer dit!
Die rotsklimmers vertrek eerskomende Maandag, 10 Mei, direk na skool om 15:00 by CityRock te wees.
Hier gaan hulle na 'n aanbieding oor rotsklim luister en hul behoort teen 16:30 terug te wees by die skool.
Ons kyk tans na geskikte plekke om 'n klimmuur by die skool op te rig. Voorleggings sal binnekort gemaak word. Indien u op enige manier by die projek betrokke wil raak, kan u my gerus by skoolhoof@janvanriebeeck.co.za kontak. Ons sal alle insette baie waardeer!
Ons Jan van Riebeeck-landloopdag vind Woensdagmiddag, 12 Mei, by die Boshoffveld plaas. 12 Skole neem saam met ons atlete deel. Ons sien baie uit hierna!
Die temperatuur in die swembad is tans ongeveer 18.5º, so ons moedig die swemmers aan om in duikpakke (wetsuits) te swem. Ons wil ook graag 'n wetsuitbank by die skool begin waar ons tweedehandse pakke namens mense sal verkoop.
Indien u dalk 'n duikpak het wat te klein is of nie meer gebruik word nie, kontak asseblief vir me. Corlette Heyns by 0843507830.
Ons dapper stappers is aan die groei. Kom stap saam!
Maandag, 10 Mei: Kontoerpad – Tafelberg. Ons vertrek om 14:20 agter die koshuis.
Woensdag, 12 Mei: Landlooproete
Gesels met me. Steyn vir meer inligting oor die stapprogram en -reëlings.
Sterkte aan ons skaakspelers wat eerskomende Dinsdag hul eerste wedstryd (weg) teen CBC St Goerge speel.
0/15 en 0/19
0/14 en 0/16
Voorlopig afgestel: moontlik slegs 0/19
Sterkte aan ons o/19A- en o/19B-span wat more teen Bosmansdam hier op ons velde uitdraf. As gevolg van die Covid-19-protokol, word geen toeskouers ongelukkig toegelaat nie.
Hokkie-dag: 8 Mei 2021
Tyd: 08h00 - 17h00.
Koste: R50 via Karri
Ouers is more vanaf 16:00 - 17:00 welkom om die afrigters te kom ontmoet.
Leerders kan die volgende saambring: iets warms vir die koue, hokkietoerusting, middagete, peuselhappies en water.
Ons span afrigters sien baie daarna uit om die leerders se vaardighede te slyp en die dag saam met hulle te geniet.
* Die tye van die wedstryde sal volgende week deurgestuur word.
Ons bied op 14 en 15 Mei 'n netbalkliniek vir al ons spelers aan. Lizbé Kotze van Pro Star Netball sal aan die hoof van sake staan.
Die volgende is ingesluit teen R200 per leerder.
Middagete en koeldrank na skool
Oefensessie van 15:00 - 18:00
Ontbyt en sap
Eerste oefensessie 9:00 - 13:00
Middagete 13:00 - 14:00
Wedstryde 14:00 - 15:00
Betalings kan via Karri gedoen word.
Ek hoop al ons netbalspelers gryp hierdie geleentheid aan om jul vaardighede te slyp!
Rugby, Netbal & Hokkie by CURRO LANGEBAAN-SPORTFEES
Ons wil graag bevestig dat ons Curro Langebaan se uitnodiging aanvaar het om op 22 Mei in Langebaan aan hul sportfees deel te neem.
Die volgende spanne is genooi:
Netbal: 14A, 15A, 16A en 1ste span
Hokkie: seuns en dogters-1ste spanne
Rugby: 15A en 1ste span
Ons nooi alle leerders uit om deel te raak van die Jan van Riebeeck-Noodhulpspan. Leerders kan by die onderstaande skakel inskryf om die Vlak 1-kursus te voltooi wat op Saterdag, 29 Mei en Sondag, 30 Mei by die skool aangebied word. Enige navra kan aan me. du Plessis gerig word.
Datum: Saterdag, 29 Mei en Sondag, 30 Mei
Koste: R520 per leerder (Betaalbaar op Karri voor 30 Mei)
Skryf in by: http://bit.ly/Noodhulp_Vlak1_2021
Navra: Me. du Plessis - jean.duplessis@janvanriebeeck.co.za
Die Vlak 1-sertifikaat is geldig vir die volgende 3 jaar. Leerders moet die Vlak 1-kursus voltooi om later die Vlak 2- en Vlak 3-kursus te kan voltooi.
Gryp hierdie wonderlike geleentheid aan, Jan van Riebeeckers!
Ons sien uit na 'n opwindende en propvol kultuurprogram die kwartaal!
Ons is baie trots op Elzaan Daniels en Darren Cloete wat gister aan die Nasionale Toneelkompetisie by Artscape deelgeneem het! Hul was deel van 'n groep van sowat 80 finaliste wat van skole regoor Suid-Afrika gekies is om aan dié volgende ronde van die kompetisie deel te neem.
Ons is ook baie trots op Lenique Isaacs in graad 9 wat die afgelope Woensdagaand haar buiging in kykNET se splinternuwe fliek, RYKIE, gemaak het!
'n Blink dramatoekoms wag op hierdie Jan van Riebeeckers!
JvR-Musiekaand: 18 Mei
Die vertoning vind op Dinsdag, 18 Mei, in die skoolsaal plaas. Kaartjies is teen R100 vanaf 10 Mei op Quicket beskikbaar. Die skakel sal uitgestuur word. Daar is ongelukkig slegs 250 kaartjies beskikbaar, so moenie op u laat wag nie!
Ons nuwe orkes se eerste oefennaweek vind volgende naweek (Vrydag 14 Mei tot Saterdag 15 Mei) plaas. Hierdie is 'n kardinale repetisietyd vir die orkes ter voorbereiding van die musiekaand op 18 Mei, en alle toekomstige uitvoerings.
Orkesoefeninge sal steeds volgende week Maandag en Woensdag van 7:00 - 8:00 vir die volle orkes plaasvind.
Die koor oefen Dinsdagoggend 7:00 tot 8:00 asook Donderdagmiddag van16:00 tot 17:30.
Sterrejagkaartjies is vanaf volgende week by die Finanskantoor of op Quicket te koop. Die skakel sal uitgestuur word. Die kaartjies kos R100 elk en slegs 'n beperkte aantal sitplekke is beskikbaar.
Die ATKV-Debat se eerste ronde vind volgende Woensdag en Donderdag, 14 en 15 Mei, te Hoërskool Stellenbosch plaas. Baie sterkte, Jan van Riebeeckers - ons hou duimvas!
Die eksamen word op 18 Mei afgeneem. Sterkte, Jan van Riebeeckers!
Die Wêreldkennis-Olimpiade vind volgende week op Dinsdag 11 Mei plaas. Die leerders sal 'n skakel ontvang wat na hulle e-posadresse gestuur word. Hulle kan die olimpiade enige tyd tussen 08.00 en 20.00 voltooi en kry 45 minute daarvoor. Die uitslae sal teen einde Junie beskikbaar wees.
Enige leerders wat nog vir Blitsbrein wil registreer, kan me. Potgieter nader vir meer besonderhede.
Leerders wat erekleurebaadjies ingehandig het of wat balkies bestel het, kan dit volgende week Woensdag kom afhaal. Daar sal 'n lys op Karri wees met die leerders se naam en die bedrag verskuldig hiervoor.
Geniet 'n heerlike naweek - en ek hoop dat ons Jan van Riebeeckers al die ma's Sondag op Moedersdag baie gaan bederf.
ONTMOET ONS ONDERWYSERS: ME. MILANDRé BEZUIDENHOUT
Danksy 'n inspirerende Fisiese Wetenskappe onderwyseres in graad 10 ontwikkel Milandré 'n passie vir Wetenskap. Die gevolg daarvan is 'n BSc-graad aan die Universiteit van Stellenbosch. Na 3 jaar van harde werk behaal sy haar graad in Polimeerwetenskappe. Sy het egter 'n behoefte om haar passie en kennis met ander te deel en skryf dus in vir die Nagraadse Onderwys Sertifikaat wat sy in 2012 Cum Laude behaal.
Op 'n sonnige Maandagoggend in Januarie 2013 meld sy aan vir haar eerste dag as onderwyseres by die Hoërskool J.G. Meiring in die Noordelike Voorstede. Sy besluit egter om haar vlerke te sprei en begin in Januarie 2015 by Hoërskool Jan van Riebeeck werk.
Hier het sy al onder meer Natuurwetenskappe, Fisiese Wetenskappe en Wiskunde aangebied. In 2021 het sy besluit dat sy lus is vir 'n effense verandering en bied gr.8 en 9 Natuurwetenskappe en Gr.8 Lewensoriëntering aan.
Sy is die tennisorganiseerder, spanbestuurder vir die 0/15 A en 0/16 A-netbalspanne, staan leerders jaarliks by met die EKSOM Ekspo-projekte en staan aan die hoof van ons nuwe algemene kennis-klub.